b'\n_START_ARTICLE_\nPasi Puistola\n_START_SECTION_\nSM-liigauran alku Ilveksess\xc3\xa4\n_START_PARAGRAPH_\nPuistola on Tampereen Ilveksen kasvatti. H\xc3\xa4n voitti seurassa B-nuorten SM-pronssia kev\xc3\xa4\xc3\xa4ll\xc3\xa4 1995. Puistola debytoi SM-liigassa kaudella 1997\xe2\x80\x931998, jolloin koko kausi kului Ilveksen SM-liigajoukkueen vahvuudessa. H\xc3\xa4n teki 48 runkosarjaottelussa tehot 3+13=16 ja yhdeks\xc3\xa4ss\xc3\xa4 playoff-ottelussa syntyiv\xc3\xa4t tehot 1+1=2. Puistola valittiin SM-liigan vuoden tulokkaaksi ja h\xc3\xa4net palkittiin Jarmo Wasaman muistopalkinnolla. Puistola sijoittui tulokkaiden pistep\xc3\xb6rssiss\xc3\xa4 toiseksi SaiPan Ville Immosen j\xc3\xa4lkeen. H\xc3\xa4n voitti kev\xc3\xa4\xc3\xa4ll\xc3\xa4 1998 SM-hopeaa. _NEWLINE_Puistola teki toisella SM-liigakaudellaan 1998\xe2\x80\x931999 44 runkosarjaottelussa tehot 2+2=4. H\xc3\xa4n my\xc3\xb6s vahvisti Ilveksen A-nuoria kev\xc3\xa4\xc3\xa4ll\xc3\xa4 1999, jolloin he voittivat SM-hopeaa. Puistola oli kev\xc3\xa4\xc3\xa4n 1999 pudotuspeleiss\xc3\xa4 tehoilla 5+4=9 pelipaikastaan huolimatta paras maalintekij\xc3\xa4, toiseksi paras pistemies K\xc3\xa4rppien Jari Viuhkolan j\xc3\xa4lkeen, Ilveksen paras pistemies sek\xc3\xa4 tehokkain puolustaja. H\xc3\xa4n pelasi kauden aikana my\xc3\xb6s EHL:ss\xc3\xa4 tehden viidess\xc3\xa4 ottelussa tehot 4+1=5. Puistola siirtyi kesken nelj\xc3\xa4nnen SM-liigakautensa 2000\xe2\x80\x932001 loppukaudeksi Porin \xc3\x84ssiin lokakuussa 2000 h\xc3\xa4nen 12 pelaamansa ottelun j\xc3\xa4lkeen. Siirron taustalla olivat pelilliset syyt ja palkka.\n_START_SECTION_\nTappara-vuodet 2001\xe2\x80\x932006\n_START_PARAGRAPH_\nToukokuussa 2001 Puistola palasi Tampereelle, mutta siirtyi t\xc3\xa4ll\xc3\xa4 kertaa kaksivuotisella sopimuksella Tapparan riveihin. H\xc3\xa4n voitti kev\xc3\xa4\xc3\xa4ll\xc3\xa4 2002 SM-hopeaa. Puistola teki tammikuussa 2003 kaksivuotisen jatkosopimuksen Tapparan kanssa. H\xc3\xa4n voitti kev\xc3\xa4\xc3\xa4ll\xc3\xa4 2003 Suomenmestaruuden. Puistolan tulokaskaudella 1997\xe2\x80\x931998 tekem\xc3\xa4t tehot 3+13=16 olivat pitk\xc3\xa4\xc3\xa4n h\xc3\xa4nen yhden kauden piste-enn\xc3\xa4tys SM-liigassa. H\xc3\xa4n teki uuden piste-enn\xc3\xa4tyksens\xc3\xa4 kuuden kauden j\xc3\xa4lkeen kaudella 2004\xe2\x80\x932005, jolloin Puistola teki 54 runkosarjaottelussa tehot 6+20=26. H\xc3\xa4n oli Tapparan tehokkain puolustaja ja sijoittui SM-liigan puolustajien pistep\xc3\xb6rssiss\xc3\xa4 kahdeksanneksi. Puistola oli my\xc3\xb6s Tapparan sis\xc3\xa4isen sy\xc3\xb6tt\xc3\xb6p\xc3\xb6rssin toinen Stefan \xc3\x96hmanin j\xc3\xa4lkeen sek\xc3\xa4 sis\xc3\xa4isen pistep\xc3\xb6rssin nelj\xc3\xa4s Marko Ojasen kanssa. H\xc3\xa4n teki joukkueen kanssa vuoden mittaisen jatkosopimuksen huhtikuussa 2005. _NEWLINE_Viimeisimm\xc3\xa4ll\xc3\xa4 SM-liigakaudellaan 2005\xe2\x80\x932006 Puistola teki yhden kauden piste-enn\xc3\xa4tyksens\xc3\xa4 tehoilla 14+16=30. H\xc3\xa4n voitti SM-liigan puolustajien maalip\xc3\xb6rssin ja sijoittui pistep\xc3\xb6rssiss\xc3\xa4 kolmanneksi Ilveksen Ville Koistisen ja HPK:n Jukka-Pekka Laamasen j\xc3\xa4lkeen. Kev\xc3\xa4\xc3\xa4n 2006 pudotuspelit p\xc3\xa4\xc3\xa4ttyiv\xc3\xa4t kuitenkin Puistolan osalta kolmeen otteluun nivusvamman takia.\n_START_SECTION_\nVuodet ulkomailla\n_START_PARAGRAPH_\nPuistola ei k\xc3\xa4ytt\xc3\xa4nyt Tappara-sopimuksessaan ollutta optiota kaudelle 2006\xe2\x80\x932007, vaan h\xc3\xa4n siirtyi Elitserien-joukkue HV71:een kaksivuotisella sopimuksella. Puistola teki siell\xc3\xa4 ensimm\xc3\xa4isell\xc3\xa4 kaudellaan hyv\xc3\xa4t tehot 11+23=34, joilla h\xc3\xa4n oli Elitserienin viidenneksi tehokkain puolustaja. HV71:n sis\xc3\xa4isess\xc3\xa4 pistep\xc3\xb6rssiss\xc3\xa4 Puistola oli kolmas maanmiehens\xc3\xa4 Jukka Voutilaisen kanssa. Kaudella 2007\xe2\x80\x932008 h\xc3\xa4n voitti tehoilla 11+21=32 puolustajien maalip\xc3\xb6rssin ja sijoittui puolustajien pistep\xc3\xb6rssiss\xc3\xa4 kolmanneksi joukkuetovereidensa Mikko Luoman ja Johan \xc3\x85kermanin j\xc3\xa4lkeen. Puistola teki joulukuussa 2007 kolmivuotisen jatkosopimuksen HV71:n kanssa. H\xc3\xa4n voitti kev\xc3\xa4\xc3\xa4ll\xc3\xa4 2008 Ruotsinmestaruuden._NEWLINE_Kaudella 2008\xe2\x80\x932009 Puistola sijoittui tehoilla 6+25=31 puolustajien pistep\xc3\xb6rssiss\xc3\xa4 toiseksi Djurg\xc3\xa5rdens IF:n Marcus Ragnarssonin j\xc3\xa4lkeen. H\xc3\xa4n jakoi Ragnarssonin kanssa my\xc3\xb6s puolustajien sy\xc3\xb6tt\xc3\xb6p\xc3\xb6rssin voiton. Puistola voitti kev\xc3\xa4\xc3\xa4ll\xc3\xa4 2009 Elitserien-hopeaa. H\xc3\xa4n pelasi kauden aikana my\xc3\xb6s Mestarien liigassa. Kaudella 2009\xe2\x80\x932010 Puistola teki yhden kauden piste-enn\xc3\xa4tyksens\xc3\xa4 Elitserieniss\xc3\xa4 tehoilla 13+26=39. H\xc3\xa4n oli liigan nelj\xc3\xa4nneksi tehokkain puolustaja sek\xc3\xa4 puolustajista toiseksi paras maalintekij\xc3\xa4 joukkuetoverinsa David Petrasekin j\xc3\xa4lkeen. Puistola oli HV71:n sis\xc3\xa4isen pistep\xc3\xb6rssin kolmas. H\xc3\xa4n jakoi kev\xc3\xa4\xc3\xa4n 2010 pudotuspelien puolustajien pistep\xc3\xb6rssin voiton joukkuetovereidensa Petrasekin ja Adam Almqvistin kanssa. Puistola voitti kauden p\xc3\xa4\xc3\xa4tteeksi Ruotsinmestaruuden. Kaudella 2010\xe2\x80\x932011 Puistola sijoittui tehoilla 5+23=28 Elitserienin puolustajien pistep\xc3\xb6rssiss\xc3\xa4 kahdeksanneksi. H\xc3\xa4n toimi HV71:n varakapteenina._NEWLINE_Toukokuussa 2011 Puistola teki vuoden mittaisen sopimuksen KHL-joukkue Severstal T\xc5\xa1erepovetsin kanssa. Kaudeksi 2012\xe2\x80\x932013 h\xc3\xa4n siirtyi Donbass Donetskiin. Puistola mahtui joukkueen kokoonpanoon kuitenkin vain 20 runkosarjaotteluun. H\xc3\xa4n edusti Donetskia kauden aikana my\xc3\xb6s Continental Cupissa, jonka joukkue voitti.\n_START_SECTION_\nPaluu Tapparaan\n_START_PARAGRAPH_\nKaudeksi 2013\xe2\x80\x932014 Puistola palasi nelivuotisella sopimuksella Tapparaan. H\xc3\xa4nen ensimm\xc3\xa4inen sopimuskautensa p\xc3\xa4\xc3\xa4ttyi SM-hopeaan. Kaudella 2014\xe2\x80\x932015 Puistolan rooli Tapparassa j\xc3\xa4i hyvin pieneksi ja joukkue lainasi h\xc3\xa4net syyskuussa 2014 marraskuun maaottelutaukoon asti kest\xc3\xa4neell\xc3\xa4 sopimuksella Kalevan Pallon paitaan paikkaamaan Mikko Jokelan loukkaantumista. Puistola pelasi loukkaantumistenkin vuoksi lopulta kauden aikana vain 23 runkosarjaottelua. Elokuussa 2015 h\xc3\xa4nen kerrottiin yhteisymm\xc3\xa4rryksess\xc3\xa4 l\xc3\xa4htev\xc3\xa4n Tapparasta. Puistolalla oli kuitenkin edelleen sopimus seuran kanssa. Tappara lainasi h\xc3\xa4net lokakuussa Mestis-joukkue Lemp\xc3\xa4\xc3\xa4l\xc3\xa4n Kisaan. Siirtotakarajalla helmikuussa 2016 Tappara kauppasi h\xc3\xa4nen pelaajaoikeutensa Pelicansiin. Puistola vietti loppukauden kuitenkin l\xc3\xa4hinn\xc3\xa4 toipilaana loukkaantumisen vuoksi, eik\xc3\xa4 pelannut otteluakaan Pelicansissa._NEWLINE_Puistola jatkoi kaudella 2016\xe2\x80\x932017 alkuper\xc3\xa4isen sopimuksensa mukaisesti Pelicansissa. H\xc3\xa4n nousi joukkueen varakapteeniksi._NEWLINE_Kauden j\xc3\xa4lkeen Puistola lopetti uransa.\n_START_SECTION_\nPerhe\n_START_PARAGRAPH_\nPuistolalla on vaimo ja pojat Patrik (s. 2001) ja Niklas (s. 2004) sek\xc3\xa4 tyt\xc3\xa4r Elli (s. 2010). Heist\xc3\xa4 Patrik pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 Tapparan B-nuorissa ja h\xc3\xa4net valittiin Pohjola-leirin parhaaksi pelaajaksi vuonna 2016.'